KOMISIJOS SPRENDIMAS
2005 m. kovo 4 d.
iš dalies keičiantis Sprendimus 93/52/EEB ir 2003/467/EB dėl paskelbimo, kad Slovėnijoje nėra nustatytos galvijų bruceliozė (B. melitensis) ir enzootinė leukozė ir kad Slovakijoje nėra nustatytos galvijų tuberkuliozė ir bruceliozė
(pranešta dokumentu Nr. K(2005) 483)
(Tekstas svarbus EEE)
(2005/179/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo I skyriaus 4 punktą, A priedo II skyriaus 7 punktą ir D priedo I skyriaus E skirsnį,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (2), ypač į jos A priedō 1 skyriaus II punktą,
kadangi:
(1)
1992 m. gruodžio 21 d. Komisijos sprendime 93/52/EEB, nustatančiame, kad tam tikros valstybės narės arba regionai atitinka reikalavimus dėl bruceliozės (B. melitensis) ir toms valstybėms narėms arba regionams suteikiančiame oficialiai bruceliozės neapimtos valstybės narės arba regiono statusą (3), išvardijami valstybių narių regionai, kurie pagal Direktyvą 91/68/EEB yra pripažinti kaip valstybių narių regionai, kuriuose bruceliozė (B. melitensis) oficialiai nenustatyta.
(2)
Slovėnijoje mažiausiai penkerius metus avių ir ožkų bruceliozė buvo registruojama liga ir per šį laikotarpį oficialiai nebuvo patvirtintas nė vienas ligos atvejis. Šioje valstybėje narėje vakcinacija nuo šios ligos buvo draudžiama mažiausiai trejus metus. Be to, Slovėnijoje buvo imtasi priemonių, siekiant laikytis kitų sąlygų, nustatytų Direktyvoje 91/68/EEB dėl atsitiktinių patikrinimų, kurie turi būti atlikti, po pripažinimo, kad šioje valstybėje narėje bruceliozė nenustatyta. Slovėnija turėtų būti pripažinta šalimi, kurioje ligos (B. melitensis) atvejų avių ir ožkų ūkiuose oficialiai nenustatyta.
(3)
Direktyvoje 64/432/EEB numatyta, kad valstybėse narėse arba jų dalyse ar regionuose tuberkuliozė, bruceliozė ir enzootinė galvijų leukozė yra oficialiai nenustatytos, jeigu galvijų bandos atitinka tam tikras toje direktyvoje nustatytas sąlygas.
(4)
Valstybių narių regionų, kuriuose oficialiai nenustatytos tuberkuliozė, bruceliozė ir enzootinė galvijų leukozė, sąrašai yra 2003 m. birželio 23 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (4).
(5)
Įvertinus Slovėnijos Komisijai pateiktus dokumentus, kuriais įrodoma, kad laikomasi visų Direktyvoje 64/432/EEB numatytų sąlygų dėl nenustatytos enzootinės galvijų leukozės, turi būti paskelbta, jog šioje valstybėje narėje enzootinė galvijų leukozė oficialiai nenustatyta.
(6)
Įvertinus Slovakijos Komisijai pateiktus dokumentus, kuriais įrodoma, kad laikomasi visų Direktyvoje 64/432/EEB numatytų sąlygų dėl nenustatytų galvijų tuberkuliozės ir galvijų bruceliozės, turi būti paskelbta, jog šioje valstybėje narėje galvijų tuberkuliozė ir galvijų bruceliozė oficialiai nenustatytos.
(7)
Todėl Sprendimai 93/52/EEB ir 2003/467/EB turėtų būti atitinkamai iš dalies pakeisti.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/52/EEB I priedas iš dalies keičiamas pagal šio sprendimo I priedą.
2 straipsnis
Sprendimo 2003/467/EB I, II ir III priedai iš dalies keičiami pagal šio sprendimo II priedą.
3 straipsnis
Šis sprendimas yra skirtas valstybėms narėms.
Priimta Briuselyje, 2005 m. kovo 4 d.